**Revīzijas konsultatīvās padomes sēdeS**

**PROTOKOLS**

Rīgā

2015.gada 10.decembris Nr. 2

**Sēdi vada**

|  |  |
| --- | --- |
| Revīzijas konsultatīvās padomes priekšsēdētājs, akciju sabiedrības Nasdaq Riga pārstāvis, Nexia Audit Advice SIA partneris, valdes priekšsēdētājs, Latvijas Republikas Grāmatvežu asociācijas valdes priekšsēdētājs | -Andrejs Ponomarjovs |

**Padomes locekļi:**

|  |  |  |
| --- | --- | --- |
| Tieslietu ministrijas Iekšējā audita nodaļas vadītāja | -Daiga Avdejanova | |
| Finanšu un kapitāla tirgus komisijas Regulējošo prasību daļas galvenā metodikas eksperte | | -Sarmīte Glāzere | |
| Finanšu ministrijas Nodokļu administrēšanas un grāmatvedības politikas departamenta vecākā eksperte revīzijas jautājumos – revīzijas uzrau­dzības komisijas vadītāja | | -Dace Šodnaka | |
| Ārvalstu investoru padomes Latvijā pārstāve | | - Anita Gleizde | |
| Latvijas Republikas Grāmatvežu asociācijas pārstāve | | - Ņina Vasiļevska | |
|  | |  | |

**Piedalās:**

Latvijas Darba devēju konfederācijas pārstāve - Linda Miezīte

|  |  |
| --- | --- |
| Revīzijas uzraudzības komisijas locekle, Finanšu ministrijas Eiropas Savienības fondu revīzijas departamenta vecākā eksperte | -Olga Guza |

**Sēdi protokolē:**

|  |  |
| --- | --- |
| Finanšu ministrijas Nodokļu administrēšanas un grāmatvedības politikas departamenta Metodoloģijas un grāmatvedības politikas nodaļas juriskonsulte, Revīzijas uzraudzības komisijas locekle | -Ieva Purviņa |

**1.**

**Latvijas Zvērinātu revidentu asociācijas (LZRA) aktivitātes 2015.gadā, LZRA ilgtermiņa stratēģijas definēšana un izpilde, LZRA darba plāns 2016 gadam. Iekšējās komunikācijas uzlabošana LZRA ietvaros, reputācijas atgūšana sabiedrībā. LZRA plāni iekšējo nolikumu pilnveidošanā, komiteju funkciju precizēšanā, eksaminācijas kārtības pilnveidošanā (ieskaitot sadarbības plānus ar citām profesionālajām organizācijām: LRGA un LNKA). LZRA kvalitātes procesa pilnveidošana.**

Tiek pārrunāti vairāki jautājumi, kuri iekļauti LZRA prezentācijā par LZRA 2015.gadā paveikto un nākotnes attīstības plāniem. Minētā prezentācija bija sagatavota uz LZRA š.g. 3.decembra kopsapulci.

* Publiskā iepirkuma likuma darba grupa.

A.Ponomarjovs un D.Šodnaka norāda, ka būtu nepieciešams sazināties ar LZRA, lai noskaidrotu, kādā stadijā ir vadlīniju izstrāde par publiskajiem iepirkumiem valsts un pašvaldību sektorā attiecībā uz finanšu pārskatu revīzijām. Savulaik LZRA apņēmās tās sagatavot. Ņemot vērā to, ka darba grupa strādā arī pie jautājuma par iepirkumu procedūru piemērošanas izņēmumiem zvērināta revidenta sniegtajiem revīzijas pakalpojumiem, būtu lietderīgi, ja LZRA turpinātu šo vadlīniju izstrādi.

* LZRA ārējās komunikācijas stratēģija 2016.gadam.

A.Ponomarjovs informē, ka LZRA ārējās komunikācijas stratēģijas ietvaros 2016.gadā plāno sadarboties arī ar tām iestādēm, kuras ir pārstāvētas Revīzijas konsultatīvās padomes sastāvā. Šāda LZRA rīcība ir vērtējama pozitīvi.

D.Šodnaka vērš uzmanību uz to, ka pašlaik LZRA mājaslapā sabiedrībai ir pieejama plaša informācija par revīzijas būtību, kas veicina sabiedrības izpratni par revīziju un tās procesiem. Būtu lietderīgi rosināt LZRA publicēt mājaslapā arī detalizētu informāciju (skaidrojumu) par Gada pārskatu un konsolidēto gada pārskatu likumā minēto ierobežoto pārbaužu procedūrām un šajā sakarā Starptautiskā pārbaudes uzdevumu standarta piemērošanu.

Vairākums Revīzijas konsultatīvās padomes locekļi atbalsta šo ierosinājumu.

A.Ponomarjovs informē, ka LZRA mājas lapā tāpat arī ir publicēta Profesionālo grāmatvežu Ētikas kodeksa rokasgrāmata un divas A.Ponomarjova sagatavotas publikācijas ar skaidrojumiem par atsevišķu šajā rokasgrāmatā ietverto normu piemērošanu.

* LZRA normatīvo aktu projekti.

A.Ponomarjovs informē, ka LZRA ir sagatavojusi Disciplinārlietu nolikumu jaunā redakcijā. Nepieciešamības gadījumā Revīzijas konsultatīvā padome ir gatava sniegt LZRA komentārus par Disciplinārlietu nolikuma redakciju.

* Citi jautājumi.

Revīzijas konsultatīvās padomes locekļi diskutē arī par tādiem jautājumiem kā zvērinātu revidentu palīgi un riska pieeja revīzijās.

A.Ponomarjovs vērš uzmanību uz to, ka ļoti būtiski ir nodrošināt labu apmācību zvērinātu revidentu palīgiem, kā arī nepieciešams zvērinātu revidentu palīgus uzraudzīt. Daudzās zvērinātu revidentu praksēs, kurām ir ievērojams klientu skaits, zvērināti revidenti skaitliski ir mazāk nekā palīgi. Tas rada risku, ka trūkstot pietiekamai uzraudzībai par šo palīgu darbu pietiekami kvalitatīvi var netikt veiktas visas revīzijas procedūras.

D.Šodnaka informē, ka Finanšu ministrija savās ikgadējās revīzijas pakalpojumu kvalitātes kontroles prasību ievērošanas pārbaudēs ir konstatējusi gadījumus, kad atbildīgā zvērinātā revidenta darba stundas pie konkrētā revīzijas faila ir būtiski mazas no kopējo darba stundu skaita, ko uz šo revīzijas failu pavada visa revīzijas grupa. Kā arī tika konstatēti gadījumi, kad revīzijas uzdevumus kopumā tiek veikts neierasti īsā laikā.

A.Ponomarjovs norāda, ka jaunā IT sistēma - metodoloģijas rīks mazām un vidējām zvērinātu revidentu komercsabiedrībām, kuru LZRA iegādājās Latvijas un Šveices sadarbības programmas individuālā projekta „Tehniskā palīdzība finanšu pārskatu sagatavošanā” ietvaros, palīdzēs zvērinātiem revidentiem revīziju veikšanā, arī piemērojot riska pieeju revīzijās. Tomēr šajā IT sistēmā nav iekļauta metodoloģijas daļa. Tā ir pašas zvērinātu revidentu prakses ziņā. Tāda pat IT sistēma jau tiek izmantota Igaunijā un tajā sākotnēji jau bija iekļauta metodoloģija (arī veidlapu *(templates)* paraugi). Būtu lietderīgi no Igauņu sistēmas iztulkot šo metodoloģiju uz latviešu valodu vai arī LZRA, piesaistot speciālistu revīzijas metodoloģijas jomā, izstrādāt to pašu spēkiem, lai zvērināti revidenti varētu to izmantot, jo ne visiem zvērinātiem revidentiem ir iespēja algot speciālistu attiecīgās metodoloģijas izstrādei.

**2.**

**Likumprojekta „Gada pārskatu un konsolidēto gada pārskatu likums”, kurš tika izstrādāts, pamatojoties uz Eiropas Parlamenta un Padomes Direktīvas 2013/34/ES (2013.gada 26.jūnijs) par noteiktu veidu uzņēmumu gada finanšu pārskatiem, konsolidētajiem finanšu pārskatiem un saistītiem ziņojumiem, ar ko groza Eiropas Parlamenta un Padomes Direktīvu 2006/43/EK un atceļ Padomes Direktīvas 78/660/EEK un 83/349/EEK (dokuments attiecas uz EEZ), prasību ietekme uz mazo, vidējo, lielo un sabiedriskās nozares struktūras uzņēmumu finanšu pārskatu kvalitāti un to verificēšanas sistēmas turpmāko attīstību: obligātās revīzijas un ierobežotās pārbaudes**

* Jaunais Gada pārskatu un konsolidēto gada pārskatu likums.

A.Ponomarjovs uzsver vairākas jaunas prasības un nosacījumus, ko paredz jaunais likums, piemēram, ir paredzēta iespēja daudz plašāk piemērot starptautiskos finanšu pārskatu standartus (*International Financial Reporting Standards, IFRS*), ar likumu ir noteiktas tās sabiedrības, kuru gada pārskati un konsolidētie gada pārskati turpmāk būs pakļaujami obligātajai revīzijai, kā arī ir ieviests jauns apliecinājuma pakalpojumu veids – ierobežotās pārbaudes. Tāpat arī grozījumos likumā “Par zvērinātiem revidentiem”, kas stāsies spēkā 2016.gada 1.janvārī, ir noteikts, ka LZRA līdz **2015.gada 1.decembrim** ir jāizstrādā un jāapstiprina likuma “Par zvērinātiem revidentiem” 28.1 panta pirmajā daļā un 33.panta 3.2 daļā minētās kārtības, tas ir, (1) kārtība, kurā iekļauts pasākumu kopums, tajā skaitā uzņēmumu ienākuma nodokļu summu atbilstības pārbaudes metodika, kas jāveic zvērinātiem revidentiem un zvērinātu revidentu komercsabiedrībām, lai veiktu gada pārskatu ierobežoto pārbaudi; (2)- kārtība, kurā iekļauts pasākumu kopums, kas jāveic zvērinātiem revidentiem un zvērinātu revidentu komercsabiedrībām, lai izpildītu prasību iesniegt rakstveida ziņojumu Korupcijas novēršanas un apkarošanas birojam par faktiem, kuri atklāti revīzijas pakalpojumu sniegšanas laikā un lietpratēja vai uzticības uzdevuma izpildes laikā un varētu būt saistīti ar materiālu vērtību, mantiska vai citāda rakstura labumu došanu valsts amatpersonai kukuļa veidā vai ar starpniecību šādu materiālu vērtību, mantiska vai citāda rakstura labumu nodošanā. LZRA šīs kārtības ir izstrādājusi, tomēr būtu nepieciešams tās publicēt LZRA mājas lapā, jo sabiedrība pašlaik ir ļoti maz informēta par zvērinātu revidentu darbu.

D.Šodnaka vērš uzmanību uz to, ka šajās kārtībās ir iekļauta detalizēta informācija par to, kā zvērinātiem revidentiem ir jāveic attiecīgās pārbaudes un jāsniedz ziņojums, iekļauti riski, kuri jāizvērtē, intervijā uzdodamie jautājumi, līdz ar to, šīs kārtības ir uzskatāmas par ierobežotas pieejamības un nav publicējamas pilnā apmērā.

L.Miezīte un S.Glāzere ierosina griezties pie LZRA un aicināt LZRA publicēt tās mājas lapā informāciju par minētajām kārtībām, norādot vispārīgi vismaz būtiskākos jautājumus, kuri iekļauti šajās kārtībās.

**3.**

**Darba grupas, kura tika izveidota ar Finanšu ministrijas rīkojumu ar mērķi nodrošināt Eiropas Parlamenta un Padomes 2014.gada 16.aprīļa Direktīvas 2014/56/ES, ar kuru groza Direktīvu 2006/43/EK, ar ko paredz gada pārskatu un konsolidēto pārskatu obligātās revīzijas, prasību pārņemšanu Latvijas normatīvajos aktos un Eiropas Parlamenta un Padomes 2014.gada 16.aprīļa Regulas Nr.537/2014 par īpašām prasībām attiecībā uz obligātajām revīzijām sabiedriskas nozīmes struktūrās, ar ko atceļ Komisijas Lēmumu 2005/909/EK, prasību piemērošanas kārtības noteikšanu Latvijas normatīvajos aktos, darbības kārtību un plāniem.**

* Likumprojekts “Revīzijas likums”.

D.Šodnaka informē, ka Finanšu ministrija pašlaik strādā pie šī likumprojekta. Grozījumu Revīzijas direktīvā (Eiropas Parlamenta un Padomes direktīva 2014/56/ES ar kuru groza Direktīvu 2006/43/EK, ar ko paredz gada pārskatu un konsolidēto pārskatu obligātās revīzijas) prasības ir jāpārņem Latvijas normatīvajos aktos līdz 2016.gada 17.jūnijam. Papildus šai direktīvai, sākot ar 2016.gada 17.jūniju, būs jāpiemēro arī Revīzijas regulas (Eiropas Parlamenta un Padomes regula Nr.537/2014 par īpašām prasībām attiecībā uz obligātajām revīzijām sabiedriskas nozīmes struktūrās un ar ko atceļ Komisijas Lēmumu 2005/909/EK) prasības. Saskaņā ar Revīzijas regulas prasībām (27.pants) 2016.gadā Latvijas kompetentajām iestādēm ir jāiesniedz pirmais Latvijas ziņojums Eiropas Revīzijas pārraudzības struktūru komitejai, Eiropas Vērtspapīru tirgus iestādei, Eiropas Banku iestādei, Eiropas Apdrošināšanas un aroda pensiju iestādei un Eiropas Komisijai par revīzijas pakalpojuma tirgus kvalitāti, konkurētspēju, pasākumiem, kas veicami, lai minimizētu revīzijas pakalpojumu un to kvalitāti ietekmējošos sistēmiskos riskus. Eiropas Komisija pašlaik izstrādā attiecīgā visām ES dalībvalstīm vienotā ziņojuma formu.

Ņ.Vasiļevska jautā vai jaunajā likumprojektā būs paredzētas normas arī attiecībā uz maksimālo termiņu, kādā ir atļauts sniegt revīzijas pakalpojumus vienai un tai pašai pašvaldībai.

D.Šodnaka informē, ka pašlaik spēkā esošais likums “Par zvērinātiem revidentiem” paredz, ka zvērinātam revidentam un atbildīgajam zvērinātam revidentam nav tiesību ilgāk kā septiņus gadus pēc kārtas veikt gada pārskata revīziju (pārbaudi) vienai un tai pašai sabiedriskas nozīmes struktūrai. Jaunajā likumprojektā plānots iekļaut atsevišķu sadaļu attiecībā uz valsts un pašvaldību iestāžu revīziju, kas paredzēs prasību arī par zvērinātu revidentu un zvērinātu revidentu komercsabiedrību obligāto rotāciju.

A,Ponomarjovs uzsver, ka aktuāls ir jautājums arī par citu valstu revidentu kvalifikācijas līdzvērtības Latvijas zvērinātu revidentu kvalifikācijai atzīšanu.

D.Šodnaka informē, ka par šo jautājumu tika diskutēts arī Ekonomikās sadarbības un attīstības organizācijas (OECD) Investīciju komitejas 2015.gada 8.decembra sanāksmē Parīzē Latvijas novērtējuma ziņojuma izskatīšanas laikā. Nosacījumi attiecībā uz trešo valstu pārrobežu pakalpojumu sniegšanu Latvijā ir jau atrunāti PTO līgumos. Saskaņā ar likumu “Par zvērinātiem revidentiem” revīzijas pakalpojumus Latvijā citu valstu revidenti un revīzijas uzņēmumi var sniegt, ja tie atbilst šajā likumā noteiktajiem kritērijiem. Trešo valstu revidentu uzņēmumu līdzvērtības atzīšanu Eiropas Savienības revidentiem un revīzijas uzņēmumiem pašlaik neviens Eiropas Savienības tiesību akts neparedz. Likums “Par zvērinātiem revidentiem” paredz tikai revidentu (fizisku personu) ārvalstīs iegūtās kvalifikācijas atzīšanu.

**4.**

**Citi jautājumi.**

Nav.

Padomes priekšsēdētājs A.Ponomarjovs

Protokolēja I.Purviņa